[Video] 2-jarige red tweelingbroer onder laaikas‘n Skermskoot uit die video. Die voorval het by die gesin se huis in Orem, in die Amerikaanse deelstaat Utah, plaasgevind. Ricky Shoff, die tweeling se pa, het aan KCPQ gesê hy en sy vrou het nie die laaikas hoor val nie. “Die seuns was oukei en ons het nie geweet iets het gebeur nie. Ons het eers later op beeldmateriaal van die kamera in hul kamers gesien wat gebeur het.” Die video wys hoe die laaikas bo op klein Brock lê en sy broer, Bowdy, probeer plan maak om dit van hom af te kry. Bowdy kon uiteindelik daarin slaag om die laaikas van sy broer af te stoot. Shoff het op Facebook gesê hy was aanvanklik huiwerig om die video te deel, maar het toe besluit om dit te doen om ander ouers te waarsku. “Dit is ook ongelooflik. Ons is so dankbaar vir die band wat die tweelingbroers deel. Ons weet Bowdy was nie alleen toe hy die laaikas van Brock af geskuif het nie. Ons voel so geseënd dat hy oukei is. Maak asseblief seker dat alle laaikasse teen die muur vasgesit word.”